**Löyly** on saunakompleksi Helsingin Hernesaaressa. Vuonna 2016 avatussa Löylyssä on kolme saunaa ja ravintola. Löylyn rakennuttivat Jasper Pääkkönen ja Antero Vartia, ja sen suunnittelivat Anu Puustinen ja Ville Hara.

Löylyä on kutsuttu yhdeksi Helsingin moderneista maamerkeistä ja se on saanut paljon kansainvälistä huomiota. Vuonna 2018 yhdysvaltalainen *Time*-lehti nimesi Löylyn yhdeksi maailman sadasta parhaasta nähtävyydestä. Vuonna 2020 Löyly suojeltiin sr-1-merkinnällä ja on Suomen nuorimpia suojeltuja rakennuksia.

Rakennus
--------

Löylyn terassi.
Löylyn suunnittelivat Avanto Arkkitehtien Anu Puustinen ja Ville Hara. Suunnittelijat eivät halunneet isoa julkista rakennusta, joka olisi katkaissut Helsingin rannan vihreän vyöhykkeen. Löyly suunniteltiin ja muotoiltiin osaksi olemassa olevaa luontoa. Puustinen ja Hara kuvailevat Löylyä kivenlohkareeksi tai kallion palasiksi osana puistoa, ei niinkään rakennukseksi.

1 800 neliömetrin kokoisessa kompleksissa on asiakaspaikat 600 hengelle. Löyly on Suomen ensimmäinen FSC-projektisertifioitu rakennus. Löylyn rakennusmateriaali on kaadettu Venäjällä, vaikka alun perin uutisoitiin kyseessä olevan suomalaista puuta. 15 rakennusyhtiötä kieltäytyi Löylyn rakentamisesta rakennusratkaisun ja vaativien olosuhteiden takia, kunnes Rakennustoimisto Jussit suostui haasteeseen.

Historiaa
---------

### Suunnitelma saunasta Hernesaareen

Aloite yleisestä saunasta Hernesaareen tuli Helsingin kaupunkisuunnitteluvirastolta. Vuonna 2009 Hernesaaren sauna oli osa Itämeren risteilymatkailua kehittävää selvityshanketta. Raportin mukaan Suomen ja Helsingin tulisi konkretisoida asemansa saunan kotimaana ja tarjota ulkomaisille vierailleen helppo mahdollisuus kokea aito saunaelämys uintimahdollisuuksineen.

Ensimmäisessä hankkeessa Eiranrannan tuntumaan kaavailtiin väliaikaisia konttisaunoja. Ne todettiin taloudellisesti epäkannattaviksi ja käyttöiältään lyhytaikaisiksi. Yrittäjä Ville Iivonen luotsasi yleistä saunaa Hernesaareen kolme vuotta. Vuonna 2014 kompleksin nimeksi oli tulossa Sauna Finlandia.

Poliitikko ja yrittäjä Antero Vartia tutustui Iivosen suunnitelmiin ja kutsui ystävänsä näyttelijä Jasper Pääkkösen mukaan projektiin. Vartialla oli kokemusta isänsä kanssa perustamasta Mattolaituri-ravintolasta, joka avattiin Kaivopuistossa vuonna 2011. Iivosen lähdettyä projektista Vartia ja Pääkkönen alkoivat vetää sitä syksyllä 2014. Tällöin saunaravintolan konsepti, piirustukset ja rakennuslupa olivat jo olemassa. Alun perin projektin rakennusbudjetti oli noin kolme miljoonaa euroa, mutta lopulta saunakompleksin rakennus maksoi yli kuusi miljoonaa euroa. Vartia ja Pääkkönen rahoittivat hankkeen pankkilainalla ja omilla varoillaan.

Huhtikuussa 2015 projektin rakennustyöt alkoivat Löyly-työnimellä, ja tammikuussa 2016 kerrottiin Löylyn operoinnista, liiketoiminnasta ja palveluista vastaavan Royal Ravintolat.

### Avajaiset

Löyly avattiin yleisölle 23. toukokuuta 2016. Avajaispäivän ensimmäiset saunojat olivat Suomen jääkiekkomaajoukkueen pelaajat. Löyly avattiin ilman kutsuvierastilaisuutta, millä haluttiin korostaa Löylyn olevan "kaikkien kaupunkilaisten olohuone". Kahden ensimmäisen kuukauden aikana Löylyssä oli 100 000 kävijää ja 20 000 saunojaa. Vuonna 2016 Löyly sai ehdokkuudet Arkkitehtuurin Finlandia -palkinnon, Puupalkinnon ja Vuoden betonirakenne -palkinnon saajaksi.

### Kansainvälinen huomio ja suojelu asemakaavaan

Löylyn vuoden 2017 liikevaihto oli 1,1 miljoonaa euroa. Lokakuussa 2018 Vartia myi osuutensa Löylystä Pääkköselle. Vuoden 2018 aikana Löylyssä oli vieraillut elokuuhun mennessä 200 000 kävijää. Vuonna 2018 Löylylle haettiin rakennuslupaa laajennukselle. Tarkoituksena on rakentaa 360 kerrosneliömetriä lisää huoltotiloja alkuperäisen rakennuksen eteläpuolelle.

Vuonna 2020 vain neljä vuotta valmistumisensa jälkeen Löyly suojeltiin asemakaavassa sr-1-merkinnällä korkeatasoisen arkkitehtuurinsa ja kaupunkikulttuurille tuottamansa arvon perusteella. Löyly saattaa olla Suomen nuorin suojeltu rakennus.

Löylystä ovat kirjoittaneet muun muassa Time, The New York Times, Vogue, CNN , The Hollywood Reporter ja The New York Post.

Palvelut
--------

Löylyn sisällä toimii myös ravintola.
### Saunat

Löylyssä on kolme erillistä saunaa, jotka ovat savusauna, kertalämmitteinen sauna ja jatkuvalämmitteinen sauna. Kahden tunnin saunominen maksaa vuoden 2022 hinnaston mukaan yhdeltä henkilöltä 21 euroa. Löylyssä saunotaan yhteissaunassa uimapuku päällä. Terassilta on pääsy myös mereen.

### Ravintola

Löylyn ravintolassa on sisällä 100 asiakaspaikkaa ja terassilla 500 asiakaspaikkaa. Ravintolassa on vuodesta 2016 alkaen tarjoiltu Jasper Pääkkösen nimikkolohikeittoa, joka on valmistettu kotimaisesta, vastuullisesti kasvatetusta kirjolohesta. Jokaisesta annoksesta lahjoitetaan yksi euro hyväntekeväisyyteen. Vuonna 2019 "Jasperin lohikeitolla" oli kerätty 30 000 euron lahjoitus WWF:lle kalakantojen eteen tehtävään työhön.

Lähteet
-------

1. 1 2 3  Koivunen, Tommi: Kuva: Leijonat saunoi Helsingissä – Jasper Pääkkönen isännöi hopeajoukkuetta *Ilta-Sanomat*.  23.5.2016. Viitattu 29.4.2020.
2. 1 2 3 4  Kaupunkikulttuuri | Vain neljä vuotta vanha saunakompleksi Löyly suojeltiin jo nyt – Arkkitehdit hämmästyivät: "Suuri kunnia meille" *Helsingin Sanomat*.  27.4.2020. Viitattu 27.4.2020.
3. 1 2  Jasper Pääkkösen Löyly nousi Time-lehden vuoden 2018 sadan merkittävimmän nähtävyyden joukkoon *yle.fi*. Viitattu 29.4.2020.
4. ↑  Joenniemi, Minna: Löylyn sankarit – uusi yleinen sauna oli Avanto Arkkitehdeille harras hanke *Yle*.  30.5.2016. Viitattu 29.4.2020.
5. 1 2  Hernesaareen sauna- ja ravintolakeidas *Uutta Helsinkiä*.  26.3.2015. Viitattu 29.4.2020.
6. ↑  FSC: Hernesaaren Löyly *fi.fsc.org*.  Arkistoitu 26.1.2020. Viitattu 29.4.2020.
7. ↑  Rasi, Maarit & Vaalisto, Heidi: Antero Vartian ja Jasper Pääkkösen Löylyä ei rakennettukaan täysin suomalaisesta puusta – tuotiin Venäjältä! "Olisi tullut merkittäviä ylimääräisiä kustannuksia" *Ilta-Sanomat*.  21.6.2016. Viitattu 29.4.2020.
8. ↑  Kostiainen, Pasi: Hernesaaren rantaan kohonnut Löyly ei vakuuttanut rakennusliikkeitä – 15 rakennusfirmaa kieltäytyi urakasta *Ilta-Sanomat*.  4.6.2016. Viitattu 29.4.2020.
9. ↑  Marttinen, Vesa: Helsinki saa uuden yleisen saunan ehkä jo ensi kesäksi *Yle*.  10.9.2014. Viitattu 9.1.2019.
10. 1 2 3 4 5 6  Hyytinen, Tuomas: Miten filmitähti ja kansanedustaja rakensivat maailman kalleimman saunan – pelissä Jasper Pääkkösen Maltan miljoonat *Yle*.  25.6.2016. Viitattu 29.4.2020.
11. 1 2 3  Royal Ravintolat Hernesaaren saunan ravintoloitsijaksi *STT Info*.  19.1.2016. Viitattu 29.4.2020. [vanhentunut linkki]
12. 1 2  Simola, Katri: Vartian ja Pääkkösen miljoonariski kannatti *yrittajat.fi*.  11.9.2016. Viitattu 29.4.2020. [vanhentunut linkki]
13. ↑  HS: "Jasper Pääkkösen Löylyn" taustalla on itse asiassa Royal Ravintolat - monen "yrittäjähenkisen" ravintolan taustalla suuryhtiö *Talouselämä*.  10.12.2016. Viitattu 29.4.2020.
14. ↑  Salomäki, Anne: Jasper Pääkkösen Löyly aukesi jo salaa suurelta yleisöltä – HSTV esittelee Hernesaaren erikoisen uutuussaunan *Helsingin Sanomat*.  23.5.2016. Viitattu 29.4.2020.
15. 1 2  Helpinen, Varpu: Kansanedustaja Antero Vartia luopuu Löylystä, ostajana näyttelijä Jasper Pääkkönen *Yle*.  8.10.2018. Viitattu 29.4.2020.
16. ↑  Time-lehti antoi tunnustuksen Löylylle – saunakompleksi nousi lehden Top 100 -listalle *Päivän Lehti*.  24.8.2018. Viitattu 29.4.2020.
17. ↑  Malmberg, Lari: Jasper Pääkkösen ja Antero Vartian hulluna pidetyllä Löylyllä on jo liikaa asiakkaita – Poliitikot ottavat käsittelyyn kompleksin laajennuksen *Helsingin Sanomat*.  11.8.2018. Viitattu 29.4.2020.
18. ↑  Vuolteenaho, Salla: Suosittu Löyly sai luvan laajennukselle *Yle*.  14.8.2018. Viitattu 29.4.2020.
19. ↑  Suaya, Stacy: Helsinki’s New Eco-Friendly Sauna *The New York Times*.  1.6.2016. Viitattu 29.4.2020.
20. ↑  Morris, Lacy: A Guide to Helsinki in Honor of Finland’s 100th Anniversary *Vogue*.  25.5.2017. Viitattu 29.4.2020.
21. ↑  Quest, Richard & Neild, Barry & Appiah, Lidz-Ama: Is Helsinki the world's coolest city? *CNN*. Viitattu 29.4.2020.
22. ↑  Ellwood, Mark: Post-Cannes Travel: Hollywood Says "Ja" to Stockholm and Helsinki *The Hollywood Reporter*.  6.5.2016. Viitattu 29.4.2020.
23. ↑  Holland, Mary: The cool Nordic capital to visit this summer *The New York Post*.  24.4.2017. Viitattu 29.4.2020.
24. ↑  Kostiainen, Pasi: Hernesaaren rantaan kohonnut Löyly ei vakuuttanut rakennusliikkeitä – 15 rakennusfirmaa kieltäytyi urakasta *Ilta-Sanomat*.  4.6.2016.  Arkistoitu 16.6.2016. Viitattu 13.8.2016.
25. ↑  Yleinen sauna, meren rannalla *Ravintola Löyly Helsinki*. Viitattu 2.8.2022.
26. ↑  Joenniemi, Minna: Löylyn sankarit – uusi yleinen sauna oli Avanto Arkkitehdeille harras hanke *Yle Uutiset*.  30.5.2016. Viitattu 13.8.2016.
27. ↑  Ravintola Löyly: Jasper Pääkkösen lohikeitto poikinut yli 30 000 euron lahjoituksen WWF:lle *Kauppalehti*.  1.10.2019. Viitattu 29.4.2020.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Löyly (saunakompleksi)**.
* Löylyn verkkosivusto (Arkistoitu – Internet Archive)
* Inside A Nordic Sauna Designed To Blend In With Nature *Architectural Digest* -lehden video, jossa arkkitehdit esittelevät rakennusta. 13 min. Englanniksi.